
万历十七年　　进右参政，分守口北道，驻宣府。自顺义王俺答受封后，他部皆纳款。宣府所直诸大部：曰哈剌慎、曰老拔都、曰永邵卜、曰火落气，并骄悍，岁市赏银二十七万，犹时跳梁。象乾裁之，衷甲(似乎应为裹甲)坐市台，召谕诸部长，皆慑不敢动，卒裁四...
　　万历十七年
　　进右参政，分守口北道，驻宣府。自顺义王俺答受封后，他部皆纳款。宣府所直诸大部：曰哈剌慎、曰老拔都、曰永邵卜、曰火落气，并骄悍，岁市赏银二十七万，犹时跳梁。象乾裁之，衷甲(似乎应为裹甲)坐市台，召谕诸部长，皆慑不敢动，卒裁四之一。象乾机警有胆略，善骑射，熟外蕃故事、一切土俗及种落家世。以暇，呼大小诸部长，犒以牛酒与马，射为戏，诸部长皆喜曰“那颜爱我”。那颜者，犹大人也。史车二部长久报塞，忽叛去，巡抚王世扬用象乾计招之归。象乾寻以修边备功加右布政使，二十二年擢右佥都御史，代世扬巡抚宣府，累进右副都御史，加兵部右侍郎兼右佥都御史。在事七年，边境无事。
　　转左侍郎兼前官，代李化龙总督四川、湖广、贵州军务，兼巡抚四川。播州杨应龙初平分其地为遵义、平越二府，设流官，其遗党吴洪诡称杨氏聚众沙溪作乱，结水西宣慰使安疆臣为援，象乾至，讨平之。水西与播接境，自乌江北膏腴地六百余里为杨氏所侵。杨氏有难，复入水西。至是，议清疆界。李化龙谓先属播地，宜归之朝廷，象乾亦主之，贵州巡抚郭子章以先讨应龙时，檄疆臣协讨，许裂土酬功，今不当夺其故地，与象乾异议。象乾遣使责疆臣退地，子章不得已，亦遣使趣之。贵州巡按毕三才劾两人亵国体，南北言官遂交章诋象乾贪功启衅(衅)。兵部尚书萧大亨主言官议象乾“以中外多庇疆臣，乃尽发其罪，言征播之役疆臣伪报歼应龙子惟栋，他首功可知。至佯败弃阵，送药往来，欺君助逆，迹已昭然。令还我侵地，不咎既往，已属至仁。若因其挟而于之，彼不以为恩，而我益示弱，德威两失矣”。因乞休致，并发疆臣遣使入京行贿状，而兵部执如故。四川巡按李时华亦主子章、大亨，即如其议，请敕两地，按臣勘奏。奏上，竟以地畀疆臣，增官进秩，其母亦赐祭。自是，安氏益强，竟为后患。象乾亦丁父艰归。寻，总叙宣府安边功，命进右都御史兼兵部右侍郎。服阙起用。
　　三十六年
　　蓟辽总督缺官，诏起象乾任之。先是，朵颜长昂屡犯辽东，边臣革其额赏，长昂死，子赖晕大(《明史》作赖晕歹)、蟒金儿(明史》作蟒金，且为长昂从弟)愠结诸部，频寇钞。后又结虎墩兔、脑毛大、拱兔将窥蓟门。象乾至，檄诸将控要害，遣使谕诸部长。诸部长素慑象乾，愿献马、牛、羊、骆驼赎罪，通贡如故。象乾及蓟镇巡抚刘四科许之。他部小长秃、王烧饼、拨计等亦誓不复叛，象乾皆许诺。初，插汉拱兔愤杜松、哈流兔之袭，大肆猖獗，及朵颜纳款，象乾遣使招之。给事中朱一桂、宋一韩交章诋其失，象乾疏辩，兵部尚书李化龙言：“今日之事，非战则款，军中事得便宜不必自疑阻。” 帝乃报“可当”。
　　是时，蓟镇稍息兵，而辽左时告警。三十七年十二月，长定堡失事，象乾坐停俸半年。明年四月，入掠烂蒲河，象乾遣兵击败之。又明年八月，泰宁炒花等犯镇安堡及清河，皆败去，他部以儿邓等代为乞款，辽左亦稍安。
　　二品三年满
　　进兵部尚书。四十年正月，召理部事，叙清播州地及平贵州苗功，加太子太保，世廕锦衣卫指挥佥事。四川建昌番作乱，议大征，象乾上机宜十事，后果有功。吏部尚书赵焕罢，命象乾兼署其事，疏荐(荐)邹元标、赵南星、钟羽正、王德完、区大伦、冯从吾，不报;俄言“两京大臣及在外督抚多缺官，纪纲废驰，陛下何不为宗社计” 亦不报。福府庄田定三万顷，有司所括尚少十之六，象乾乞尽免之，语极危切，帝虽不从，王卒自减一万顷。
　　四十二年正月
　　象乾以去岁边饷银缺至一百八十三万，言近日脱巾之变一见于遵化，再见于蓟门，三见于永平，九边效尤，祸乱叵测，请令廷臣各抒所见，汇奏御前。比奏上，而帝不报，象乾不得已，请借之兵、工二部，太仆寺及南京户、兵、工三部，得一百十有四万，不足则取天下盐课，乃报可。帝遵太后遗诏，大赦天下，中及起废。象乾虽齐人，其掌铨政不为用，数见排诋，象乾亦数引退，诏乘传归。
　　天启元年
　　辽阳破，廷臣请用象乾，帝特遣官齎敕，召之至京。兵部尚书崔景荣谢事，即命象乾代。象乾以年老目瞆不欲署部事，疏陈守御关外及招抚插汉诸部方略，帝大称奖。会蓟辽总督文球罢，敕象乾兼右都御史代之。二年正月，王化贞弃广宁逃，列城尽溃，军民男妇求入关者数十万，象乾闭不纳，哭声震山谷。阅三日，熊廷弻至，象乾乃开关门纳军民，而与廷弻计兵事。及廷弻罢，行边尚书张鹤鸣经略，尚书王在晋先后至，共为守关计。而已，朵颜赖晕大、蟒金儿、煖太束不的朗素等三十六家及哈剌慎罕孛罗势伯彦、黄台吉等诸部遂乘间局关外地。辽左素富饶，诸部恣掠夺，阳言助朝廷守边，象乾百方慰抚之，乃稍输器物、粟米，设誓。又偕在晋至欢喜岭定抚事，乃还镇密云。时廷议专以抚事属象乾，象乾亦以东事方亟，不可复生患于西方，以抚事自任。已而，插汉虎墩兔、炒花、小歹青等俱临边索赏，象乾与在晋定月饷及新旧额赏，岁约百万，诸部皆就款如朵颜，自关以东，颇息警。后孙承宗代在晋，尽逐诸部出之外。三年冬，参将王楹出边为朗素部下所杀，承宗怒，将讨。象乾恐坏抚局，留其贡使于喜峰口，令缚杀楹者，而加其应增之赏千余金。承宗言“赏即应增，不宜增于此。” 日疏刺之，言官亦诋象乾。象乾方丁继母忧，候代疏辩，且乞罢。帝优旨嘉劳之。已，从承宗议，废总督不设，象乾乃得归。
　　崇祯元年
　　虎墩兔以部将入新平堡议事，被歼，怒，大入大同。廷臣多请召象乾，帝从之。象乾已累加少师兼太子太师，命仍故官，总督宣、大、山西军务。至京，召见慰劳甚，至时，年八十三矣。帝咨以方略，奏言“插汉虎墩兔与顺义王卜石兔、哈剌慎伯言、黄台吉俱元小王子之后。去岁，卜石兔为虎墩兔所袭，尽收其众，势益盛。今诸部惟永邵卜最强，众三十余万，合卜石兔兵可御插汉。” 帝曰：“虎墩兔不受款，奈何” 对曰：“当渐图之。” 帝曰：“我不款，如何”象乾造膝密奏，语不尽闻。帝命与袁崇焕计议，赐宴而出。象乾抵阳和，遣使招谕虎墩兔，与定约。廷议以象乾老病，令大同巡抚张宗衡暂理督府事，阳和副使宋统殷代行文书，象乾专抚事，不中制。象乾命统殷及总兵王牧民等诣杀虎堡，与议款，定赏八万一千而还。卜石兔、永邵卜故有马市，岁进马五万二千五百，易银三十二万。是时，卜石兔为插汉所逐，得其顺义王印，因言代卜石兔守边，愿仍进马给马价。象乾不得已，许之。款事既定，宗衡不知，上书力言“插部饥困，可图，款非策。” 帝颇疑之，象乾力争，帝卒用其言以定款。时插汉实衰弱，畜牧匮乏，欲互市而马不可得。因卜石兔时有折价例，援以请，象乾因言“互市之马悉驽骀，无济战守，不如从其请，少予之价，可省金钱十数万。” 兵部尚书王洽等言：“有马斯有价，无而畀以价，与督臣前疏‘有一马乃予一马之价’何自相背也” 帝心知其非重违象乾意，从其请。象乾衰病益甚，乞归，疏十四上始许乘传去。明年五月卒，赠太师。
　　子嗣
　　王氏自重光而后，子姓科第最盛：之辅，举人，户部员外郎;之猷、之都、象蒙、象节、象斗皆成进士。之猷，按察使;之都，开封知府;象蒙，御史;象节，检讨;象斗，主事。而名位尤可纪者，有象晋、象恒、象复、象春、象坤、象云等数人云。
　　象晋，字子进，万历三十二年进士，授中书舍人，迁礼部主事，丌诗教、韩浚用事，象晋与同乡不附，浚佐京察，贬其官二秩。天启初，起浙江按察知事。崇祯中，屡迁河南按察使。南阳王藉衅典大狱，株连许州诸生五十余人，悉平反之。迁浙江右布政使，致仕，归。年九十三而卒。子与胤，字百斯，崇祯元年进士，由庶吉士改御史，坐事被谪，不复仕。流贼陷京师，遣伪官至新城，与妻于氏、子诸生士和登楼自经死。士和妻张氏，十五年城破，先自经死。
　　象恒，万历二十三年进士，由知县授御史。大风折正阳坊，火焚隆德殿，疏陈时政缺失，语甚切。直杨镐出师，力言非策，引哥舒翰守潼关为戒。已而，果败。天启初，拜右佥都御史，巡抚应天、苏州诸府。织造中官李实劾罪松江知府张宗衡、苏州同知杨姜，象恒白二人无罪，力诋实报闻。卒，赠兵部右侍郎。
　　象复，字完初，由选贡生历官保定同知，忤魏忠贤削籍。崇祯元年，给事中仇维桢劾吏部郎中周良才，言“象复一外吏耳，署新城县事，不肯拜忠贤祠。忠贤遣其侪夜半叩城门，不启，由此发怒，呼吏部尚书周应秋与良才文致其罪。象复遂削籍，以冢宰之尊特纠一外吏，有此法乎乞治良才罪，还象复官。” 从之，仍起佐保定，寻，谢事归。四年十二月，李九成等犯新城，象复偕其子举人与夔佐有司拒守，兵败，皆死之，父子尸抱持不可解。赠光禄少卿，与夔赠宛平知县。
　　象春，字季木，万历三十八年进士。有私，谪上林苑典簿。天启中，屡迁南京吏部郎中，坐东林党，削籍。
　　象坤，字子厚，嘉靖四十四年进士。万历中，历官山西左布政使，有清操。都御史温纯乞显陟一人以风天下，谓莫如象坤云。
　　象云，天启五年进士。历知大同、永清二县。崇祯二年冬，永清被围，象云坚守，以功徴授御史。四年春，疏劾王永光“推用巡抚之谬言，用一仙而山西坏，用一王元雅而蓟镇坏，用一王慎行而陕西坏，用一郝土膏中州有危乱之形，用一熊文灿闽海有寇掠之警;中无确见，提掇随人，外寄于无赖之张道濬，内委与聋瞆之吴鸣虞;政以贿成，官由邪败，陛下何爱此人，使破环天下” 不纳。其年，坐事镌秩调用。已劾周延儒、温体仁，谓白“二人辅政以来，天下有三满五尽之患。何谓三满秦、晋、齐、鲁率遭寇盗，江西、川蜀、闽越又皆见告，是盗贼之乱满天下;士怨于朝，民怨于野，军怨于边，是怨怒之气满天下;犴狴充盈，赭衣载道，得情平反曾无一人，是网罗之设满天下。何谓五尽海内自西徂东，自南徂北，无一乐土，则封疆败坏之尽;言官职在进言，而即以言罪之，法官职在执法，而以法罪之，则人才摧折之尽;正派未已，又有加派见徴，未已又有预徴，小民一年输二年之赋，则在下之脂膏尽，在上之积贮亦尽;二辅※(原文看不清楚)职旷官若此，陛下犹优容不斥，日复一日，臣恐天下益危，天下之事益难而败坏尽。” 帝虽不用其言，亦不罪也。官终山西参议。

